Ochiq valyuta mavqeyini yuritish qoidalariga oʻzgartirish va qoʻshimchalar kiritish toʻgʻrisida
(resolution, 2021-05-07)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Valyutani tartibga solish toʻgʻrisida”gi qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2005-yil 28-maydagi 610-son qarori (roʻyxat raqami 1497, 2005-yil 15-iyul oktyabr) (Oʻzbekiston Respublikasi qonun hujjatlari toʻplami, 2005-yil, 28-29-son, 215-modda) bilan tasdiqlangan Ochiq valyuta mavqeyini yuritish qoidalariga ilovaga muvofiq oʻzgartirish va qoʻshimchalar kiritilsin. 2. Ushbu qaror rasmiy eʼlon qilingan kundan eʼtiboran kuchga kiradi. 1. 1-bandda: quyidagi mazmundagi yettinchi va sakkizinchi xatboshilar bilan toʻldirilsin: “barcha qisqa valyuta mavqelari jami summasi — barcha turdagi chet el valyutalari boʻyicha qisqa ochiq valyuta mavqelarining jami yigʻindisi; barcha uzun valyuta mavqelari jami summasi — barcha turdagi chet el valyutalari boʻyicha uzun ochiq valyuta mavqelarining jami yigʻindisi;”; yettinchi — oʻn birinchi xatboshilar tegishli ravishda toʻqqizinchi — oʻn uchinchi xatboshilar deb hisoblansin; oʻn uchinchi xatboshi chiqarib tashlansin. 2. 5-bandning birinchi xatboshisi quyidagi tahrirda bayon etilsin: “5. Ochiq valyuta mavqelari jami summasining haqiqiy hajmi barcha qisqa va barcha uzun valyuta mavqelari jami summalarini alohida-alohida hisoblab chiqishda hamda barcha ochiq valyuta mavqelarini hisoblab chiqishda aniqlanadi.”. 3. 8-band quyidagi tahrirda bayon etilsin: “8. Tijorat banklarining milliy valyutani chet el valyutalariga nisbatan qiymatining oʻzgarishi bilan bogʻliq boʻlgan valyuta xatarini cheklash maqsadida Oʻzbekiston Respublikasi Markaziy banki Boshqaruvining qarori bilan tijorat banklari uchun ochiq valyuta mavqelarining quyidagilar boʻyicha chegaralari belgilanadi: chet el valyutasining har bir turi boʻyicha; ochiq valyuta mavqelarining jami summasi; barcha qisqa valyuta mavqelari jami summasi; barcha uzun valyuta mavqelari jami summasi.”. 4. 9 va 10-bandlar oʻz kuchini yoʻqotgan deb topilsin. 5. 13-bandning birinchi xatboshisi quyidagi tahrirda bayon etilsin: “13. Tijorat banklari oʻzlarining filiallari uchun ochiq valyuta mavqelari limitlarini mazkur Qoidalar bilan belgilangan talablar doirasida mustaqil ravishda belgilaydi va bu haqida ularni yozma yoki elektron shaklda xabardor qiladi.”. 6. 14-bandda: uchinchi xatboshi quyidagi tahrirda bayon etilsin: “Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuniga muvofiq Markaziy bank tomonidan oʻtkazilayotgan tekshiruv maʼlumotlari;”; quyidagi mazmundagi xatboshi bilan toʻldirilsin: “tijorat banklarining balans hisobvaraqlarining kunlik monitoringi.”. 7. 18-band quyidagi tahrirda bayon etilsin: “18. Ochiq valyuta mavqelarining limiti oshirib yuborilgan hollarda yoki hisobot taqdim etilmaganda Oʻzbekiston Respublikasi Markaziy banki Oʻzbekiston Respublikasi Markaziy banki Bank nazorati qoʻmitasining qaroriga asosan tijorat bankiga nisbatan qonun hujjatlarda belgilangan javobgarlik choralarini qoʻllashi mumkin.”.